
Personer

Lillian Yin Jensen – 20 år. Kvart kinesisk. Bergensk far. Oppvokst i Shanghai

Elvira Olsen – 19 år. Lillians assistent

Johan Salvesen – 31 år.  Politibetjent på Oppdagelsesavdelingen

Jens Jensen – Lillians avdøde far

Shū Lán, «amah» – 58 år. Lillians kinesiske barnepike

Ingerid Leonora Jensen – 79 år. Lillans farmor

Peder Pedersen – 22 år. Politikonstabel og Elviras forlovede

Rufus Fyllingen – 28 år. Salvesens kollega på Oppdagelsesavdelingen

Ellen Olsen – 50 år. Lillians husholderske og Elviras mor

Mons og Matilde – Elviras yngre søsken

Kristoffer Dyngeland – 35 år. En venn av Lillians farmor

Rolv Engen – 33 år. Journalist i en av Bergens aviser

Harald Jensen – 29 år. Lillians fetter

Martin Fløien – 12 år

Lilly Fløien – Martins mor

Eigil Ekdal – 26 år


Slik sluttet forrige bok

«Å, det er et ark. Det ser ut som det er revet ut av en bok. Noen har puttet det inn i brevsprekken i døren,» svarte hun og brettet ut arket. «Ellen fant det på gulvet i gangen.»

«Så spennende!» utbrøt Elvira og slo hendene sammen i begeistring.

Det var skrevet noe med blyant på arket, en barnslig håndskrift med mange skrivefeil. «Det er ikke lett å tyde dette,» mumlet Lillian. Samtalen i salongen stilnet. Alle fulgte med på henne og det hun leste. Etter hvert som hun tydet det som sto på arket, begynte hjertet å dunke hardere i brystet.

«Frøken Jensen?» Herr Salvesen så oppmerksomt på henne. «Er det noe galt?»

Peder holdt et øye med henne også. «Frøken Lillian?»

«La meg lese det for deg.» Elvira nappet arket ut av hendene hennes, og uten å tenke seg om begynte hun å lese det høyt.

Eg veit ken drapsmanen er. Eg teikna han. Ekdal tok teiknen frå meg. Sei til Eva at eg leve. Helsn Lille-Vene.

«Ekdal tok teiknen …» gjentok Elvira mumlende før blikket hennes fløy mot Peder med et fortvilet gisp, og hun slapp arket som om hun hadde brent seg.

Lillian betraktet forskrekket arket Elvira nettopp hadde kastet fra seg på gulvet i salongen. Politibetjent Johan Salvesen, som sto ved siden av Lillian, så ut til å reagere likedan. Begge rettet deretter blikket undrende mot Elvira.

Det samme gjorde Peder. Han tok et nølende skritt mot henne.

«Elvira,» begynte han. «Du ser vettskremt ut.»

«Peder, jeg …!» Elvira så på ham med store, tårevåte øyne.

Lillian forsto at det var navnet Ekdal som hadde gjort henne så opprørt.

Brevet Elvira hadde kastet fra seg i plutselig panikk, hadde landet ved politibetjent Johan Salvesens føtter. Han plukket det opp og leste det med rynket panne. «Eg teikna han. Ekdal tok teiknen frå meg,» mumlet han. «Hva fanden betyr det?» Han skottet mot Lillian. «Hvorfor ville Vanja Vines gi Dem dette brevet?»

Lillian skjønte at det ikke unnslapp hans oppmerksomme øyne at hun og Elvira vekslet blikk. Rynken mellom øyebrynene hans ble dypere. «Har dere hatt kontakt med Vanja Vines?»

«Nei!» Lillian ristet heftig på hodet.

«Hun er jo forsvunnet!» utbrøt Elvira. «Hvordan kunne vi hatt kontakt med henne?»

«Hm,» brummet Salvesen og mønstret dem begge. Lillian følte at han så rett gjennom henne. «Men forklar meg da hvorfor frøken Jensen får et brev fra henne?»

«Jeg …» Elvira begynte å tvinne hender. Blikket hennes fløy fra ham til Lillian, til Peder, og så tilbake til Salvesen.

«Hva gjelder dette?» Ingerid Jensens skarpe stemme ljomet gjennom salongen. Hun satt i sofaen og dunket stokken mot gulvet for å få oppmerksomhet. «Hvorfor skaper dette brevet en så dårlig stemning at man rent glemmer at vi er her for å hygge oss?»

«Farmor, vi skal hygge oss. Middagen er snart klar, og jeg inviterer alle, inkludert Dem, herr Salvesen, til å spise med oss.» Lillian presset frem et smil, til tross for at hun følte seg litt beklemt over hans strenge oppsyn.

Salvesen ble visst overrumplet over den plutselige invitasjonen, og svaret ramlet nærmest ut av ham, som om avslaget var innøvd. «Takk skal De ha, frøken Jensen, men min husholderske kommer ikke til å tilgi meg. Dessuten vil jeg ønske min datter god natt før hun legger seg.»

Lillian forsto det, men visste ikke om hun skulle være lettet eller skuffet.

«Jeg har fortsatt ikke fått rede på hva dette gjelder?» Farmoren ville ikke gi seg. «Hvorfor er dere alle så opprørt?»

«Og hvem er denne Ekdal?» Peder krevde også svar der han sto med armene i kors og betraktet dem undrende.

«Jeg foreslår –» Salvesen løftet hånden. «At du og jeg tar oss en prat om dette i morgen, herr Pedersen. Du vender vel tilbake i konstabelhabitten nå som du er en fri mann?»

«En fri mann?» lød det som et ekko fra Ingerid Jensen. «Ja, nå minnes jeg! Du fortalte meg jo dette, Lillian. Konstabelen ble satt i fengsel, mistenkt for å ha tatt livet av en kvinne. Det var sjalusi som var grunnen, var det ikke? Offeret hadde vært hans kjæreste.»

«Hva?» hørte de Matilde gispe fra sjeselongen.

«Hva snakker hun om, Peder?» stotret Mons. Han satt ved siden av søsteren. «Har du drept noen?»

«Har du hatt en annen kjæreste enn Elvira?» hvisket Matilde forskrekket.

Lillian så herr Salvesen knipe øynene sammen av ergrelse over hva hans forsnakkelse hadde forårsaket. Selv ville hun bare synke gjennom gulvet.

«Har du fortalt det til din farmor?» hveste Elvira til Lillian.

Peder boret det mørkeblå blikket i Lillian. «Har De sagt at jeg har drept Rakel?»

«Nei, det har jeg ikke!»  svarte Lillian heftig. «Peder er uskyldig!» ropte hun deretter frustrert til farmoren. «Det har jeg jo ment hele tiden!»

«Nå, ja. Det fantes jo tilløp til tvil hos oss begge.»

Lillian hikstet og slo hånden for munnen. «Farmor, nei!» utbrøt hun fortvilet. «Jeg tvilte aldri.»

«Uansett er det da godt at den unge konstabelen er frikjent og har kommet ut av fengselet. Mitt gamle hjerte gleder seg over Elviras lykke.»

Salvesen kremtet, han var en anelse rød over skjortesnippen. «Det hele var en misforståelse, som dessverre gikk ut over den gode konstabelen. Han fikk seg noen dager i arresten, og det er svært beklagelig. Han er nå fullstendig renvasket og kan vende tilbake til sin stilling som konstabel.»

«Politi ikke gjøre god jobb!» kom det syrlig fra amah, som åpenbart hadde fått med seg det vesentlige fra der hun satt ved siden av Ingerid i sofaen.

«Det har du helt rett i, fru Shū Lán!» istemte Ingerid. «Men en misforståelse? Hvordan kan politiet arrestere en av sine egne på grunn av en misforståelse?»

«Feil skjer, dessverre,» svarte Salvesen, tydelig ubekvem. «Vel. Jeg ønsker ikke å belemre dere ytterligere med mitt nærvær. Dere skal snart spise og hygge dere, så jeg trekker meg tilbake, og …»

«Før De trekker Dem tilbake, kan De svare meg ordentlig på hvordan De kunne finne på å blande mitt barnebarn inn i denne fryktelige drapssaken som har herjet i byen vår,» krevde Ingerid. «Og at De ga henne oppdraget med å tyde meldingene fra drapsmannen, selv om politimester Lorentzen ba Dem om å la være. Kanskje det er De som burde vært satt i arresten, min gode mann?» snøftet hun.

Salvesens mørke blikk lynte mot den eldre damen, som løftet haken og besvarte blikket hans med alt motet hun maktet å oppdrive. Salvesens stemme var kald som stål da han svarte henne: «Av hensyn til Deres barnebarn skal jeg overhøre Deres siste bemerkning, selv om jeg finner den fullstendig blottet for sedvanlig høflighet. Når det gjelder frøken Jensens rolle i denne saken, kan jeg ikke si annet enn at hennes hjelp har vært uvurderlig, og at vi ikke hadde kommet dit vi er i dag uten den.»

«Og jeg har selv tatt valget med å stå til tjeneste!» tilføyde Lillian og ga farmoren et bønnfallende blikk. «Vi har snakket om dette før, farmor …»

«Dessuten er Lillian, gjennom sin far, allerede blandet inn i drapssaken, fru Jensen,» tilføyde Elvira i en hard, uforsonlig tone.

«Hva?» Ingerid blunket hardt.

«Vi har gjennom lesingen av Deres sønns dagbøker kommet frem til at han kjente til Arnold Eilertsen, det tredje drapsofferet i byen, og at Liam Ness benyttet seg av denne mannen for å bortføre amahs oldebarn.»

«Jeg …» Ingerid virket fullstendig fortørnet idet hun støttet seg tungt til stokken. «Har drapene i byen med min Jens å gjøre? Og … og …» Hun vendte seg mot amah. «Og med deg?»

Amah så forvirret på henne. «Hva mener du?» spurte hun på engelsk.

«De fryktelige drapene i byen er din skyld,» svarte Ingerid, også på engelsk.

«Nei, nei, nei!» protesterte Lillian. «Det er ikke sant! Amah har ingenting med det som skjer i byen å gjøre.» Hun henvendte seg kjapt til amah og snakket til henne på kinesisk. «Ikke hør på det farmor sier. Hun aner ikke hva hun snakker om.»

«Jeg forstår ikke,» hvisket amah. «Hvilke drap er det snakk om?»

Lillian så forbløffet på henne. «Vet du ikke hvorfor politimennene oppsøkte meg?»

Amah nikket. «Jo, men jeg vet ikke hvilke drap jeg skulle hatt skyld i. Jeg kjenner jo ingen her.»

Lillian visste ikke helt hvordan hun skulle stille seg til dette resonnementet.

Elvira hadde mer på hjertet. «Kanskje De, fru Jensen, har mer kjennskap til denne saken enn hva man skulle tro?» spurte hun syrlig. «De kaster om Dem med beskyldninger, mens De selv kanskje visste meget godt hva som foregikk den gangen bordellskipet sank.»

«Hvordan i alle dager skulle jeg kunne vite noe om det?» svarte Ingerid måpende.

«De brevvekslet med Lillians far, gjorde De ikke? Kanskje politibetjent Salvesen burde ta seg en prat med Dem og stille Dem noen spørsmål om saken?»

«Det er det frekkeste! Han nevnte aldri noen bortføring av amahs oldebarn i brevene sine.»

«Kan hende herr Salvesen burde ha fått korrespondansen mellom Dem og Deres sønn, så han selv kunne gjennomgå den. Jeg mistenker at han ville ha funnet noe av interesse der.»

«Hvordan våger du?» freste Ingerid.

«Hvordan våger De å snakke slik som De gjør om min Peder!» hikstet Elvira med tårevåte øyne.

Ingerid presset leppene sammen før hun utbrøt: «Jeg har intet imot at politibetjenten leser brevene mellom Jens og meg. Jeg har allerede gitt Lillian tillatelse til å lese dem, for at hun skal finne ut av hva farens siste ord til henne betød. Ikke at jeg tror at det finnes noe av interesse der. Brevene våre inneholdt intet mer spennende enn det som normalt er å finne i brev fra en bekymret mor til sin sønn, og fra en omsorgsfull sønn til sin mor.» Hun sukket. «Og hvis jeg har vært støtende overfor din forlovede, beklager jeg det.»

«Nei, nå får det sannelig være nok!» buldret Peder. «Fru Jensen, Elvira, vi er ikke her for å krangle og kaste beskyldninger mot hverandre. Jeg er mer opptatt av å få vite om innholdet i brevet frøken Lillian fikk.»

«Og det var derfor jeg sa at vi kunne snakkes i morgen,» innskjøt Salvesen. «Selvsagt etter at du og frøken Olsen har hatt en samtale.»

«Jeg og Elvira?» Peder så spørrende på ham, deretter på Elvira. «Har vi noe usnakket?» spurte han med en usikker latter.

Da Elvira ikke straks svarte, strøk et bekymret drag over ansiktet hans. «Elvira?»

«Jeg synes at vi skal vende hjem,» svarte hun endelig. «Det begynner å bli sent. Vi kan snakke hjemme.» Hun rakte ham hånden.

Han grep hånden hennes og klemte den.

«Mons, Matilde,» sa Elvira.

Begge reagerte straks. Peder gjorde tegn til at han ville løfte Mons og bære ham ned trappen.

Salvesen slo følge med dem.

Lillian innså at de kom til å bli få rundt middagsbordet denne kvelden. «Jeg følger dere ut. Og så dekker jeg av bordet,» mumlet hun.

Før Elvira gikk, la Lillian hånden på skulderen hennes. «Jeg har aldri ment at Peder var skyldig.»

«Jeg vet det, Lillian. Tilgi meg for at jeg hisset meg opp overfor din farmor.»

«Jeg forstår deg. Jeg har lyst til å be farmor om å gå.»

«Ikke gjør det, er du snill? Av hensyn til mor. Hun har stått sånn på denne kvelden.»

Lillian nikket. «Av hensyn til Ellen skal jeg ikke be farmor om å gå.»

«Vi snakkes i morgen.» Elvira kastet et langt blikk mot Peder, som hadde løftet Mons opp på skuldrene sine. «Jeg gruer meg til å fortelle ham alt sammen. Hvordan kommer han til å reagere, tror du?»

«Jeg tror at det vil gå helt fint.»

Elvira trakk pusten dypt. «Jeg får vel bare håpe på det.»

Politibetjent Salvesen hadde stått et stykke unna og ventet. Nå ønsket han Elvira og Peder god kveld før han henvendte seg til Lillian.

«Frøken Jensen,» innledet han. «Denne kvelden tok en vending som førte til at jeg ikke fikk fremført ærendet mitt. Kan jeg komme tilbake i morgen formiddag?»

«Ja, det kan De.»

«Godt.» Han tok seg til hatten. «Adjø, frøken Jensen. Vi sees i morgen.»

Ellen slo opp kjøkkendøren, hektisk og rød i ansiktet. «Frøken Lillian, middagen er klar. Vil du be alle om å sette seg?»

Lillian ristet svakt på hodet. «Jeg er så lei meg, Ellen, men det blir bare tre til middag. Fire med deg.»

Ellen uttrykte stor forbauselse og summet seg ikke straks. «Men var ikke antallet gjester åtte?»

«Alle sammen har gått, bortsett fra farmor.»

«Å, slik det skulle være i utgangspunktet. Men det passer fint. Da blir det en god porsjon og en ekstra forsyning til dere gjenværende.»

«Til deg også. Jeg vil at du skal spise sammen med oss. Jeg skylder deg en stor takk for at du skaffet meg de flotte møblene, og i det hele tatt for at du er slik en makeløs husholderske.»

«Men jeg er ikke kledd for middagsselskap.» Ellen kastet et oppgitt blikk på kjolen sin. «Denne er skitten etter alle gjøremålene denne dagen.»

Lillian ga henne et raskt, vurderende blikk. «Du kan låne en av mine kjoler til middagen.»

«Nei, det kan jeg ikke gjøre.» Ellen ristet bestemt på hodet. «Jeg takker nei, frøken Lillian. Men da tillater du kanskje at jeg forsyner meg av maten på kjøkkenet? Jeg er fristet til å prøve amahs grønnsaksrett.»

Lillian nølte. Det kom til å bli stusslig med bare henne, amah og farmoren rundt bordet i spisestuen. Amah og farmoren hadde ingen god tone, og Lillian var sint på farmoren for alt hun hadde fått seg til å si.

«Frøken? Synes du det var uhøflig av meg?»

«Nei, nei, for all del, gode Ellen. Forsyn deg så mye du bare vil. Jeg skulle bare ønske at du ville holde oss med selskap.»

«Det passer seg ikke, kjære deg. Hva tror du din farmor ville sagt? Hun er en ganske striks dame.» Ellen la hodet på skakke. «Jeg er tyendet ditt. Ikke en venn av familien.»

Lillian tenkte brått på sin engelske stemor, Deirdre, og hva hun ville ha sagt. At hun måtte passe seg så hun ikke tråkket over grensen mellom tjenerskap og herskap. Du må ikke søke selskap i de lavere klasser, hadde stemoren sagt.

Lillian trakk pusten skjelvende. Det var lettere sagt enn gjort. Stemorens holdninger og synspunkter gjaldt for en annen tid, et annet sted, under helt andre omstendigheter.

«Jeg anser deg som en del av min lille familie, Ellen. Men jeg respekterer din avgjørelse,» svarte Lillian.

Ellen ga henne et varmt smil tilbake. «Gå og sett deg, så kommer jeg med forretten.»

«Takk, gode Ellen.»

Lillian tråkket inn i spisestuen, der en trykkende stillhet rådet ved bordet.

